Meer as 800 poste in gedrang by Absa | Netwerk24
07 Maart 2019 09:34
Absa gaan sy banke herstruktureer om 'n nuwe strategie in werking te stel en dit kan werkverliese vir honderde mense meebring.
Die vakbond vir die finansiële sektor Sasbo is verlede week in kennis gestel om personeel te begin konsulteer, het die verteenwoordiger Philip Landman, gesê.
Gesprekke tussen Sasbo, Absa en personeel is nog nie afgehandel nie, maar potensieel is 827 poste in gedrang.
'n Kennisgewing van die maatskappy het aangedui sowat 340 mense gaan tydens die herstrukturering herontplooi word.
Verlede jaar het 15 topbestuurders in die kleinhandelbank hul poste verloor toe 'n proses begin is om die bank se topstruktuur te verminder.
"Op die oomblik probeer ons nog bepaal of wat die bank sê die rede vir die herstrukturering is meriete het en of die herstrukturering heeltemal onnodig is."
Absa het in reaksie gesê dit is te vroeg om te bepaal hoeveel mense die bank gaan verlaat omdat eers gesien moet word hoeveel mense in nuwe rolle aangestel gaan word.
Die bank het gesê dit sal sowel nuwe geleenthede en oorbodigheid meebring.
Absa sê die verandering hou nie met afleggings verband nie, maar met 'n nuwe strategie.
Die kleinhandel- en die handelsbank van Absa dra meer as die helfte van Absa se wins by.
Die afdeling se uitvoerende hoof, Arrie Rautenbach, is 'n jaar gelede aangestel en hy fokus daarop om eiendomslenings te verhoog, koste te verminder en die produkte wat aan kliënte verkoop word, te vermeerder. – Bloomberg